b'\n_START_ARTICLE_\nPort esportiu\n_START_PARAGRAPH_\nUn port esportiu \xc3\xa9s un port abrigat amb amarratges per a iots i vaixells petits. Normalment l\'acc\xc3\xa9s est\xc3\xa0 reservat per a membres i propietaris d\'embarcacions. Els ports esportius tenen connexions d\'electricitat i aigua, llocs per guardar equipament, dutxes, lavabos, etc. _NEWLINE_Tamb\xc3\xa9 hi ha molts clubs que posseeixen un dic sec i altres instal\xc2\xb7lacions necess\xc3\xa0ries per a la reparaci\xc3\xb3 i carenatge de les embarcacions amb grues, escales i tallers._NEWLINE_La majoria dels ports esportius compten amb un club n\xc3\xa0utic a la vora del port, on hi ha generalment informaci\xc3\xb3 sobre l\'estat del temps i la mar i facilitats sanit\xc3\xa0ries b\xc3\xa0siques. Tamb\xc3\xa9 hi ha normalment un local social amb restaurant, bar o cafeteria i sovint una sala per activitats de lleure, on els mariners es poden reunir._NEWLINE_Hi ha ports pesquers en els quals els iots i els vaixells de pesca comparteixen el mateix port, com el de Blanes. Sovint els ports esportius de les grans ciutats es troben dins d\'un port mar\xc3\xadtim commercial, com els del Reial Club N\xc3\xa0utic de Barcelona i el Reial Club Mar\xc3\xadtim de Barcelona. D\'altres, com el de Cartagena, es troben dins de la Base Naval de l\'Armada. _NEWLINE_A Catalunya els ports esportius es poden trobar tamb\xc3\xa9 en llacs i embassaments, on funcionen principalment l\'estiu. Un dels projectes m\xc3\xa9s ambiciosos \xc3\xa9s la "marina" residencial d\'Empuriabrava a la comarca de l\'Alt Empord\xc3\xa0. L\'extens complex d\'Empuriabrava va integrar una urbanitzaci\xc3\xb3 residencial amb un port esportiu. Constru\xc3\xaft damunt una zona d\'aiguamolls, els iots i altres embarcacions es poden amarrar a la vora de les cases individuals comunicades amb una xarxa de canals artificials.\n_START_SECTION_\nImpacte ecol\xc3\xb2gic\n_START_PARAGRAPH_\nMolts ports esportius als Pa\xc3\xafsos Catalans s\xc3\xb3n de construcci\xc3\xb3 recent. Durant les darreres tres d\xc3\xa8cades han proliferat molt a la costa Mediterr\xc3\xa0nia. _NEWLINE_L\'abund\xc3\xa0ncia de ports a la costa pot tindre un efecte negatiu sobre els ecosistemes ja molt degradats del litoral catal\xc3\xa0. Aparentment, l\'alteraci\xc3\xb3 dels fluxos de corrents paral\xc2\xb7lels a la costa pot causar la destrucci\xc3\xb3 de platges de sorra i de la vegetaci\xc3\xb3 mar\xc3\xadtima com els alguers.'